**Likumprojekta**

**„****Grozījumi Latvijas Administratīvo pārkāpumu kodeksā”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums |  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. No 2013.gada 13.septembra ir spēkā Ministru kabineta 2013.gada 10.septembra noteikumi Nr.768 „Prasības veterinārmedicīniskās prakses iestādēm un veterinārmedicīniskā pakalpojuma sniedzējiem, to reģistrācijas un reģistrācijas anulēšanas kārtība” (turpmāk – noteikumi Nr.768). Veterinārmedicīniskās prakses iestādes un veterinārmedicīniskā pakalpojuma sniedzēji ir Pārtikas un veterinārā dienesta (turpmāk – dienests) uzraudzības objekti. Pirms veterinārmedicīniskās prakses iestāde uzsāk darbu, dienests novērtē tās atbilstību normatīvo aktu prasībām un pēc lēmuma pieņemšanas par atbilstību to reģistrē dienesta uzraudzības objektu reģistrā. Lai būtu izsekojama veterināro pakalpojumu sniedzēju (sertificētu veterinārārstu) darbība, nepieciešams reģistrēt visus veterinārmedicīniskā pakalpojuma sniedzējus.  Veterinārmedicīniskā pakalpojuma sniedzējiem, t.i., veterinārārstiem un veterinārmedicīniskās prakses iestādēm, ir pienākums aizsargāt pacienta (dzīvnieka) veselību, ievērojot prasības visos normatīvajos aktos veterināro zāļu aprites, dzīvnieku slimību ārstēšanas un profilakses jomā. Dienests uzrauga un kontrolē veterinārās uzraudzības objektus (veterinārmedicīniskās pakalpojuma sniedzējus un veterinārmedicīniskās prakses iestādes), tādēļ dienestam ir jābūt pilnīgai informācijai par visiem veterinārmedicīniskās pakalpojuma sniedzējiem un veterinārmedicīniskās prakses iestādēm un jāreģistrē to darbība un kontaktinformācija uzraudzības objektu reģistrā.  Latvijas Administratīvo pārkāpumu kodeksā (turpmāk – LAPK) personām ir noteikti sodi par ārstniecību bez attiecīgas izglītības un ārstniecības personām par nodarbošanos ar ārstniecības privātpraksi bez tās reģistrācijas, kā arī ir noteikts sods sertificētiem veterinārārstiem par nodarbošanos ar veterinārmedicīnisko praksi bez savas darbības reģistrācijas. Ņemot vērā spēkā esošās normas noteikumos Nr.768, ir jāprecizē redakcija LAPK attiecībā uz sertificētajiem veterinārārstiem, nosakot sodu par veterinārmedicīniskā pakalpojuma sniedzēja nereģistrēšanos normatīvajos aktos noteiktajā kārtībā, kā arī nepieciešams papildināt LAPK, nosakot soda apmēru par veterinārmedicīniskās prakses iestādes nereģistrēšanu normatīvajos aktos noteiktā kārtībā.  2. No 2013.gada 5.februāra ir spēkā Ministru kabineta 2013.gada 22.janvāra noteikumi Nr.52 „Noteikumi par zinātniskiem mērķiem izmantojamo dzīvnieku aizsardzību”.  Pašreiz spēkā esošais LAPK 106.pants nosaka, ka par dzīvnieku turēšanas, labturības, izmantošanas un pārvadāšanas prasību pārkāpšanu izsaka brīdinājumu vai uzliek naudas sodu fiziskajām personām no septiņiem līdz trīssimt piecdesmit *euro*, bet juridiskajām personām – no piecpadsmit līdz septiņsimt *euro*, konfiscējot dzīvniekus vai bez konfiskācijas. Par tādiem pašiem pārkāpumiem, ja tie izdarīti atkārtoti gada laikā pēc administratīvā soda uzlikšanas vai ja to dēļ nodarīts fizisks vai materiāls zaudējums, uzliek naudas sodu fiziskajām personām – no piecpadsmit līdz septiņsimt *euro*, bet juridiskajām personām – no septiņsimt līdz tūkstoš četrsimt *euro*, konfiscējot dzīvniekus vai bez konfiskācijas. Patlaban LAPK nav noteikts sods par:  1) izmēģinājuma dzīvnieka audzēšanu, piegādi vai izmantošanu bez normatīvajos aktos noteiktās audzētāja, piegādātāja vai lietotāja reģistrācijas vai nepaziņošanu par izmaiņām darbībā;  2) izmēģinājumu dzīvnieka lietotāja veiktajām darbībām bez normatīvajos aktos par zinātniskiem mērķiem izmantojamo dzīvnieku aizsardzību noteiktajām atļaujām vai paziņošanas par izmaiņām darbībā.  LAPK jāpapildina ar jaunu pantu, kurā noteikti sodi par pārkāpumiem izmēģinājumu dzīvnieku jomā. Līdz ar to LAPK 230.pants jāpapildina ar jaunu pantu, kurš nosaka, ka Pārtikas un veterinārais dienests izskata šā kodeksa jauno paredzēto administratīvo pārkāpuma lietu.  2. Ministru kabineta 2011.gada 21.jūnija noteikumi Nr.491 „Mājas (istabas) dzīvnieku reģistrācijas kārtība” (turpmāk – noteikumi Nr.491) paredz, ka suņu īpašniekiem līdz 2016.gada 1.jūlijam suns, kas sešu mēnešu vecumu būs sasniedzis līdz 2016.gada 1.jūlijam, ir jāapzīmē un jāreģistrē vienotajā mājas (istabas) dzīvnieku datubāzē. Tāpat noteikumi Nr.491 paredz, ka visiem suņiem, kas piedalās izstādēs vai uz laiku tiek izvesti ārpus valsts, ir jābūt apzīmētiem ar mikroshēmu un reģistrētiem vienotajā mājas (istabas) dzīvnieku datubāzē, taču LAPK nav noteikts sods dzīvnieka īpašniekam par suņa neapzīmēšanu ar mikroshēmu un nereģistrēšanu mājas (istabas) dzīvnieku vienotās informācijas sistēmā.  Patlaban LAPK ir noteikti lauksaimniecības dzīvnieku īpašniekiem piemērojamie sodi par dzīvnieku, ganāmpulku un novietņu reģistrēšanas un dzīvnieku apzīmēšanas noteikumu pārkāpšanu. Savukārt noteiktie sodi par dzīvnieku slēpšanu, neidentificēšanu (nemarķēšanu) un izvairīšanos no to uzskaites paredzēti par pašvaldību saistošo noteikumu pārkāpumiem par dzīvnieku uzskaiti. Tādēļ minētās LAPK normas nav piemērojamas suņa īpašniekiem, kas neapzīmē ar mikroshēmu un nereģistrē sev piederošu suni mājas (istabas) dzīvnieku vienotās informācijas sistēmā. |
| 3. | Projekta izstrādē iesaistītās institūcijas | Pārtikas un veterinārais dienests |
| 4. | Cita informācija | Likumprojekts saskaņots ar Tieslietu ministrijas Latvijas Administratīvo pārkāpumu kodeksa darba grupu. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts attiecas uz:  1) privātpersonām, kas ir ieguvušas veterinārārsta izglītību un saņēmušas veterinārmedicīniskās prakses sertifikātu. Patlaban valstī ir aptuveni 800 sertificētu veterinārārstu, no kuriem 331 ir reģistrējies kā veterinārmedicīniskā pakalpojuma sniedzējs Pārtikas un veterinārā dienesta uzraudzības objektu datu bāzē;  2) 307 veterinārmedicīniskās prakses iestādēm, no kurām 131 ir veterinārmedicīniskās prakses kabinets, 150 – ambulatoras veterinārmedicīniskās prakses iestādes un 26 – stacionāras veterinārmedicīniskās prakses iestādes;  3) izmēģinājumu dzīvnieku audzētājiem, piegādātājiem un lietotājiem. Patlaban dienests ir reģistrējis divus izmēģinājumu dzīvnieku audzētājus, deviņus izmēģinājumu dzīvnieku lietotājus un vienu izmēģinājumu dzīvnieku piegādātāju;  4) suņu īpašniekiem. Kopējais suņu īpašnieku skaits valstī pašreiz nav zināms, jo visiem suņiem, kas sasnieguši sešu mēnešu vecumu, jābūt apzīmētiem un reģistrētiem vienotajā mājas (istabas) dzīvnieku datubāzē no 2016.gada 1.jūlija. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām – privātpersonām, kas ir saņēmušas veterinārmedicīniskās prakses sertifikātu, suņu īpašniekiem, izmēģinājumu dzīvnieku audzētājiem, piegādātājiem un lietotājiem, un dienestam likumprojekta tiesiskais regulējums nemaina tiesības un pienākumus, ne arī veicamās darbības. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| *Projekts šo jomu neskar* |

|  |
| --- |
| IV. Tiesību akta projekta ietekme uz spēkā esošo tiesību normu sistēmu |
| *Projekts šo jomu neskar* |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| *Projekts šo jomu neskar* |

|  |  |  |  |
| --- | --- | --- | --- |
| **VI. Sabiedrības līdzdalība un komunikācijas aktivitātes** | | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par likumprojektu ievietota tīmekļa vietnē www.zm.gov.lv. | |
| 2. | Sabiedrības līdzdalība projekta izstrādē | 2014.gada 11.septembrī likumprojekts tika nosūtīts biedrībai „Latvijas veterinārārstu biedrība”, SIA „Aivara Borovkova juridiskā biroja „AB Grupa””, nodibinājumam „Dzīvnieku Drauga fonds”, biedrībai „DzīvniekuSOS”, biedrībai „Latvijas Kinoloģiskā federācija” un biedrībai „Dzīvnieku pansija Ulubele”. | |
| 3. | Sabiedrības līdzdalības rezultāti | Iebildumi par likumprojektu netika saņemti. | |
| 4. | Cita informācija | Nav | |
| **VII. Tiesību akta projekta izpildes nodrošināšana un tās ietekme uz institūcijām** | | | |
| 1. | Projekta izpildē iesaistītās institūcijas | | Pārtikas un veterinārais dienests un vietējās pašvaldības |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | | Projekts šo jomu neskar. |
| 3. | Cita informācija | | Nav |

# Zemkopības ministrs J.Dūklavs

09.12.2014. 14:24

1013

I.Kronenberga

67027047, Inga.Kronenberga@zm.gov.lv